Document ID: 31994D0595

ΑΠΟΦΑΣΗ ΤΗΣ ΕΠΙΤΡΟΠΗΣ της 27ης Ιουλίου 1994 για τη σύσταση ισομερούς επιτροπής ταχυδρομείων (94/595/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
Εκτιμώντας:
ότι οι αρχηγοί κρατών ή κυβερνήσεων στη δήλωσή τους της 21ης Οκτωβρίου 1972 ανέφεραν ότι ο πρώτο στόχος της οικονομικής ανάπτυξης θα έπρεπε να είναι η μείωση των ανισοτήτων όσον αφορά τις συνθήκες διαβίωσης και ότι ο στόχος αυτός θα έπρεπε να εκφραστεί με τη βελτίωση της ποιότητας της ζωής και την ανύψωση του βιοτικού επιπέδου-
ότι, στο πλαίσιο αυτό, θεώρησαν απαραίτητο να συμμετέχουν τόσο οι εργοδότες όσο και οι εργαζόμενοι ολοένα και περισσότερο στις οικονομικές και κοινωνικές αποφάσεις της Κοινότητας-
ότι το Συμβούλιο στο ψήφισμά του της 21ης Ιανουαρίου 1974 περί προγράμματος κοινωνικής δράσης (1), θεώρησε την αυξανόμενη συμμετοχή των κοινωνικών εταίρων στις οικονομικές και κοινωνικές αποφάσεις της Κοινότητας ως ένα από τα μέτρα προτεραιότητας που έπρεπε να ληφθούν-
ότι το Ευρωπαϊκό Κοινοβούλιο στο ψήφισμά του στις 13ης Ιουνίου 1972 (2) ανέφερε ότι η συμμετοχή των εργοδοτών και εργαζομένων στην εφαρμογή της κοινωνικής πολιτικής της Κοινότητας πρέπει να επιτευχθεί κατά το πρώτο στάδιο της οικονομικής και νομισματικής ένωσης-
ότι η Οικονομική και Κοινωνική Επιτροπή στη γνώμη της της 24ης Νοεμβρίου 1971 διατύπωσε παρόμοια άποψη-
ότι το Συμβούλιο, στα συμπεράσματά του της 22ας Ιουνίου 1984 όσον αφορά το μεσοπρόθεσμο πρόγραμμα κοινωνικής δράσης της Κοινότητας (3), τόνισε ότι ο ευρωπαϊκός κοινωνικός διάλογος πρέπει να ενισχυθεί και οι διαδικασίες που πρέπει να προσαρμοστούν ώστε οι κοινωνικοί εταίροι να συμμετέχουν αποτελεσματικότητα στις οικονομικές και κοινωνικές αποφάσεις της Κοινότητας-
ότι το άρθρο 118β της συνθήκης προβλέπει ότι η Επιτροπή καταβάλλει προσπάθειες ώστε να αναπτυχθεί ο διάλογος ανάμεσα στους κοινωνικούς εταίρους στο ευρωπαϊκό επίπεδο, ο οποίος μπορεί να καταλήξει εάν οι εταίροι αυτοί το κρίνουν επιθυμητό, σε συμβατικές σχέσεις-
ότι ο κοινοτικός χάρτης των θεμελιωδών κοινωνικών δικαιωμάτων των εργαζομένων ορίζει στο σημείο 12 ότι "οι εργοδότες ή οι οργανώσεις εργοδοτών, αφενός, και οι οργανώσεις εργαζομένων αφετέρου έχουν το δικαίωμα υπό τους όρους που προβλέπουν οι εθνικές νομοθεσίες και πρακτικές, να διαπραγματεύονται και να συνάπτουν συλλογικές συμβάσεις. Ο διάλογος μεταξύ των κοινωνικών εταίρων σε ευρωπαϊκό επίπεδο, πρέπει να αναπτυχθεί για να καταλήξει εάν οι ανωτέρω το επιθυμούν, σε συμβατικές σχέσεις, ιδίως σε διεπαγγελματικό και τομεακό επίπεδο"-
ότι η κατάσταση στα διάφορα κράτη δείχνει σαφώς ότι είναι αναγκαίο να συμμετέχουν δραστήρια οι κοινωνικοί εταίροι του τομέα των ταχυδρομείων στις συζητήσεις που αφορούν τη βελτίωση των συνθηκών διαβίωσης και εργασίας- ότι η σύσταση ισομερούς επιτροπής παρά την Επιτροπή αποτελεί το καταλληλότερο μέσο για να εξασφαλιστεί η συμμετοχή αυτή διότι δημιουργεί σε κοινοτικό επίπεδο ένα αντιπροσωπευτικό όργανο για τα σχετικά κοινωνικά και οικονομικά συμφέροντα-
ότι οι ταχυδρομικές αρχές των κρατών μελών, οι φορείς εκμετάλλευσης, και οι χρήστες του κλάδου καθώς και η Επιτροπή αναγνωρίζουν την αναγκαιότητα μεταξύ των κοινωνικών εταίρων όσον αφορά τα μέσα για την απόκτηση από την Κοινότητα των αποδοτικών ταχυδρομικών υπηρεσιών που χρειάζεται,
ΑΠΟΦΑΣΙΖΕΙ:
Άρθρο 1
Συνίσταται ισομερής επιτροπή ταχυδρομείων που εφεξής καλείται "επιτροπή".
Άρθρο 2
Η επιτροπή επικουρεί την Επιτροπή, γνωμοδοτώντας, κατά τη χάραξη και την εφαρμογή της κοινοτικής πολιτικής που αποβλέπει:
- στη βελτίωση της οικονομικής και ανταγωνιστικής θέσης του τομέα ταχυδρομείων της Κοινότητας,
- στη βελτίωση και εναρμόνιση των όρων διαβίωσης και εργασίας του τομέα ταχυδρομείων στο πλαίσιο των σχετικών άρθρων της συνθήκης.
Άρθρο 3
1. Προκειμένου να επιτύχει το στόχο που ορίζεται στο άρθρο 2, η επιτροπή:
α) διατυπώνει γνώμες ή υποβάλλει εκθέσεις στην Επιτροπή, είτε μετά από αίτηση της τελευταίας είτε με δική της πρωτοβουλία-
και
β) σχετικά με τον τομέα που εμπίπτει στην αρμοδιότητα των ενώσεων των εργοδοτών και των εργαζομένων που αναφέρονται στο άρθρο 4 παράγραφος 3:
- προωθεί το διάλογο και τη συνεργασία μεταξύ των ενώσεων αυτών,
- φροντίζει για την εκπόνηση μελετών,
- συμμετέχει σε συμπόσια και σεμινάρια.
2. Η επιτροπή ενημερώνει όλα τα ενδιαφέροντα μέρη για της δραστηριότητές της.
3. Η Επιτροπή, όταν ζητά γνώμη ή έκθεση από την επιτροπή σύμφωνα με την παράγραφο 1 στοιχείο α), μπορεί να ορίζει προθεσμία μέσα στην οποία πρέπει να παρέχεται η γνώμη ή η έκθεση.
Άρθρο 4
1. Η επιτροπή απαρτίζεται από 54 μέλη.
2. Οι έδρες κατανέμονται ως εξής:
α) 27 έδρες στους εκπροσώπους των εργοδοτών-
β) 27 έδρες στους εκπροσώπους των εργαζομένων.
3. Τα μέλη της επιτροπής διορίζονται από την Επιτροπή ως εξής:
α) 48 μέλη μετά από πρόταση των ακόλουθων οργανώσεων εργοδοτών και εργαζομένων, καθώς και αρχών:
- Internationale du personnel des postes telegraphes et telephone (IPTT) και Gederation europeenne du personnel des services des publics: 24 μέλη,
- από τις αρχές των κρατών μελών που είναι αρμόδιες για τον τομέα: 24 μέλη-
β) 6 μέλη απευθείας από την Επιτροπή, ύστερα από διαβούλευση με τις οργανώσεις που αναφέρονται στο στοιχείο α), ήτοι από τις πλέον αντιπροσωπευτικές οργανώσεις των εργοδοτών και των εργαζομένων που είναι ενδεχομένως άλλες από αυτές που αναφέρονται στο στοιχείο α).
Άρθρο 5
1. Για κάθε μέλος της επιτροπής ορίζεται αναπληρωματικό μέλος σύμφωνα με τους ίδιους όρους που προβλέπονται στο άρθρο 4 παράγραφος 3.
2. Με την επιφύλαξη των διατάξεων του άρθρου 9, το αναπληρωματικό μέλος παρίσταται στις συνεδριάσεις της επιτροπής ή ομάδας εργασίας που προβλέπεται στο άρθρο 9 ή συμμετέχει στις εργασίες μόνο σε περίπτωση κωλύματος του τακτικού μέλους που αναπληρώνει.
Άρθρο 6
1. Η διάρκεια της θητείας των τακτικών και αναπληρωματικών μελών της επιτροπής είναι τέσσερα έτη και είναι ανανεώσιμη.
2. Τα τακτικά και αναπληρωματικά μέλη των οποίων έχει λήξει η θητεία εξακολουθούν να ασκούν τα καθήκοντά τους μέχρι την αντικατάστασή τους ή την ανανέωση της θητείας τους.
3. Η θητεία τακτικού ή αναπληρωματικού μέλους λήγει πριν από την παρέλευση της περιόδου των τεσσάρων ετών λόγω παραίτησης ή θανάτου ή αν η οργάνωση που διόρισε το μέλος αυτό ζητήσει την αντικατάστασή του. Το μέλος αυτό αντικαθίσταται για τον υπόλοιπο χρόνο της θητείας σύμφωνα με τη διαδικασία που προβλέπεται στο άρθρο 4 παράγραφος 3.
4. Για τα καθήκοντα που ασκούνται δεν καταβάλλεται αμοιβή.
Άρθρο 7
1. Η επιτροπή εκλέγει, με πλειοψηφία δύο τρίτων των παρόντων μελών, από τα μέλη της πρόεδρο και αντιπρόεδρο των οποίων η θητεία είναι διετής. Ο πρόεδρος και ο αντιπρόεδρος επιλέγονται διαδοχικά μεταξύ των εκπροσώπων μιας από τις δύο ομάδες οργανώσεων που αναφέρονται στο άρθρο 4 παράγραφος 3.
2. α) ο πρόεδρος ή ο αντιπρόεδρος του οποίου έληξε η θητεία εξακολουθεί να ασκεί καθήκοντα μέχρι την αντικατάστασή του-
β) αν ο πρόεδρος ή ο αντιπρόεδρος παύσει να ασκεί καθήκοντα πριν από τη λήξη της θητείας του αντικαθίσταται για τον υπόλοιπο χρόνο της θητείας σύμφωνα με τη διαδικασία που περιγράφεται στην παράγραφο 1 μετά από πρόταση της ομάδας στην οποία ανήκει η ένωσή του.
Άρθρο 8
Η Επιτροπή δημιουργεί προεδρείο που αποτελείται από τον πρόεδρο, τον αντιπρόεδρο και δύο εκπροσώπους που επιλέγονται από την ομάδα των εργοδοτών και δύο εκπροσώπους που επιλέγονται από την ομάδα των εργαζομένων για τον προγραμματισμό και συντονισμό των εργασιών της. Το προεδρείο μπορεί να καλεί τους εισηγητές οποιασδήποτε από τις ομάδες εργασίας που προβλέπονται στο άρθρο 9 για να συμμετάσχουν στις συνεδριάσεις.
Άρθρο 9
Η επιτροπή μπορεί:
α) να συνιστά ad hoc ή μόνιμες ομάδες εργασίας για να διευκολύνει τις εργασίες της. Μπορεί να επιτρέπει σ' ενα μέλος να αντικαθίσταται σε μια ομάδα εργασίας από άλλο εκπρόσωπο της οργάνωσή του, που αναφέρεται ονομαστικά- ο εκπρόσωπος θα έχει τα ίδια δικαιώματα κατά τις συνεδριάσεις της ομάδας εργασίας με το μέλος που αντικαθιστά-
β) να προτείνει στην Επιτροπή να καλεί εμπειρογνώμονες για να την επικουρούν σε συγκεκριμένες εργασίες.
Η ομάδα των εργοδοτών και η ομάδα των εργαζομένων μπορεί να ζητεί να συμμετέχει ως εμπειρογνώμονας στις συνεδριάσεις της επιτροπής οποιοδήποτε πρόσωπο έχει ειδικές γνώσεις σε ένα συγκεκριμένο θέμα της ημερήσιας διάταξης. Ο εμπειρογνώμονας συμμετέχει μόνο στη συζήτηση του συγκεκριμένου θέματος για το οποίο ζητείται η παρουσία του.
Άρθρο 10
Η επιτροπή συγκαλείται με πρόσκληση της γραμματείας της, αφού αυτό ζητηθεί από την Επιτροπή, του προεδρείου ή του ενός τρίτου των μελών της. Στην τελευταία περίπτωση συγκαλείται εντός προθεσμίας 30 ημερών.
Άρθρο 11
1. Η γνώμη της επιτροπής είναι έγκυρη μόνον όταν στη συνεδρίασή της παρευρίσκονται τα δύο τρίτα των τακτικών ή αναπληρωματικών μελών.
2. Η επιτροπή υποβάλλει τις γνώμες ή τις εκθέσεις της στην Επιτροπή. Αν για μια γνώμη ή έκθεση δεν υπάρχει ομοφωνία, η επιτροπή διαβιβάζει στην Επιτροπή τις αποκλίνουσες απόψεις που εκφράστηκαν στο πλαίσιό της.
Άρθρο 12
1. Η γραμματεία της επιτροπής, του προεδρείου και των ομάδων εργασίας εξασφαλίζεται από την Επιτροπή.
2. Η Επιτροπή εξασφαλίζει τη συμμετοχή εκπροσώπων των υπηρεσιών της, σε κατάλληλο επίπεδο, σε όλες τις συνεδριάσεις της επιτροπής, του προεδρείου και των ομάδων εργασίας.
3. Ένας εκπρόσωπος της γραμματείας κάθε ομάδας που προβλέπεται στο άρθρο 4 παράγραφος 3, μπορεί να συμμετέχει ενδεχομένως στις συνεδριάσεις της επιτροπής ως παρατηρητής.
4. Η Επιτροπή, αφού ακούσει τις απόψεις της επιτροπής, μπορεί να ζητήσει από άλλες οργανώσεις, εκτός από αυτές που αναφέρονται στο άρθρο 4 παράγραφος 3, να συμμετέχουν ως παρατηρητές στις εργασίες της επιτροπής.
Άρθρο 13
Αν η Επιτροπή τα πληροφορήσει ότι η ζητούμενη γνώμη αφορά θέματα εμπιστευτικού χαρακτήρα, τα μέλη της επιτροπής υποχρεούνται με την επιφύλαξη των διατάξεων του άρθρου 214 της συνθήκης, να μη διαδίδουν τις πληροφορίες των οποίων λαμβάνουν γνώση κατά τις εργασίες της επιτροπής, των ομάδων εργασίας ή του προεδρείου.
Άρθρο 14
Η Επιτροπή, αφού ακούσει την επιτροπή, μπορεί να αναθεωρήσει την παρούσα απόφαση, σε συνάρτηση με την εμπειρία που θα έχει αποκτηθεί.
Άρθρο 15
Η παρούσα απόφαση αρχίζει να ισχύει στις 27 Ιουλίου 1994.
Βρυξέλλες, 27 Ιουλίου 1994.

Labels: 19
10
0
9
12
15